title: Decizia (PESC) 2018/1125 a Consiliului din 10 august 2018 de modificare a Deciziei (PESC) 2015/740 privind măsuri restrictive având în vedere situația din Sudanul de Sud

text:
                  13.8.2018

                  RO

                  Jurnalul Oficial al Uniunii Europene

                  L 204/48

         DECIZIA (PESC) 2018/1125 A CONSILIULUI
         din 10 august 2018
         de modificare a Deciziei (PESC) 2015/740 privind măsuri restrictive având în vedere situația din Sudanul de Sud
         CONSILIUL UNIUNII EUROPENE,
         având în vedere Tratatul privind Uniunea Europeană, în special articolul 29,
         având în vedere propunerea Înaltului Reprezentant al Uniunii pentru afaceri externe și politica de securitate,
         întrucât:

                     (1)

                     La 7 mai 2015, Consiliul a adoptat Decizia (PESC) 2015/740 (1) privind măsuri restrictive având în vedere situația din Sudanul de Sud.

                     (2)

                     La 13 iulie 2018, Consiliul de Securitate al Organizației Națiunilor Unite a adoptat Rezoluția 2428 (2018) care impune în special un embargo asupra armelor și adaugă două persoane pe lista persoanelor și entităților care fac obiectul măsurilor restrictive.

                     (3)

                     Prin urmare, Decizia (PESC) 2015/740 ar trebui modificată în consecință,

               ADOPTĂ PREZENTA DECIZIE:

            Articolul 1
            Decizia (PESC) 2015/740 se modifică după cum urmează:

                        1.

                        La articolul 1, alineatul (2) se înlocuiește cu următorul text:

                           „(2)   De asemenea, se interzice:

                                       (a)

                                       furnizarea de asistență tehnică, de servicii de brokeraj sau de alte servicii, inclusiv furnizarea de personal înarmat mercenar, în legătură cu activități militare sau în legătură cu produsele menționate la alineatul (1) sau în legătură cu furnizarea, fabricarea, întreținerea și utilizarea respectivelor produse, în mod direct sau indirect, către orice persoană fizică sau juridică, entitate sau organism din Sudanul de Sud sau în scopul utilizării în Sudanul de Sud;

                                       (b)

                                       furnizarea de finanțare sau asistență financiară în legătură cu activitățile militare sau în legătură cu produsele menționate la alineatul (1), inclusiv, în special, granturi, împrumuturi și asigurări ale creditelor la export, precum și asigurări și reasigurări pentru orice vânzare, furnizare, transfer sau export de astfel de produse sau pentru furnizarea de asistență tehnică aferentă, ori de servicii de brokeraj ori alte servicii, în mod direct sau indirect, oricărei persoane fizice sau juridice, oricărei entități sau oricărui organism din Sudanul de Sud sau în scopul utilizării în această țară;

                                       (c)

                                       participarea în cunoștință de cauză și deliberată la activități care au drept scop sau efect eludarea măsurilor menționate la litera (a) sau (b).”

                        2.

                        Articolul 2 se înlocuiește cu următorul text:

                           „Articolul 2
                           Articolul 1 nu se aplică vânzării, furnizării, transferului sau exportului:

                                       (a)

                                       armelor și materialelor conexe, precum și serviciilor de formare și de asistență, destinate exclusiv sprijinirii sau utilizării de către personalul ONU, inclusiv Misiunea Organizației Națiunilor Unite în Republica Sudanul de Sud (UNMISS) și Forța interimară de securitate a Organizației Națiunilor Unite pentru Abyei (UNISFA);

                                       (b)

                                       echipamentelor militare neletale destinate exclusiv utilizării în scop umanitar sau de protecție și serviciilor conexe de formare sau asistență tehnică, astfel cum au fost notificate în prealabil Comitetului Consiliului de Securitate instituit în temeiul Rezoluției 2206 (2015) (denumit în continuare «comitetul»);

                                       (c)

                                       îmbrăcămintei de protecție, inclusiv vestelor antiglonț și căștilor militare, exportate temporar în Sudanul de Sud de personalul ONU, de reprezentanții mijloacelor de comunicare în masă și de agenții umanitari sau de personalul din domeniul asistenței pentru dezvoltare și personalul asociat, exclusiv pentru uzul personal al acestora;

                                       (d)

                                       armelor și materialelor conexe exportate temporar în Sudanul de Sud de către forțele unui stat care intervine, în conformitate cu dreptul internațional, exclusiv și în mod direct pentru a facilita protecția sau evacuarea resortisanților săi și a acelora pentru care are responsabilitate consulară în Sudanul de Sud, astfel cum au fost notificate comitetului;

                                       (e)

                                       armelor și materialelor conexe, precum și serviciilor de asistență și formare tehnică, în beneficiul sau în sprijinul Grupului operativ regional al Uniunii Africane, destinate exclusiv operațiilor regionale pentru combaterea Armatei de Rezistență a Domnului, astfel cum au fost notificate în prealabil comitetului;

                                       (f)

                                       armelor și materialelor conexe, precum și serviciilor de asistență și formare tehnică, exclusiv în sprijinul punerii în aplicare a condițiilor acordului de pace, astfel cum au fost aprobate în prealabil de către comitet;

                                       (g)

                                       altor tipuri de vânzare sau furnizare de arme și de materiale conexe sau altor tipuri de furnizare de asistență sau de personal, astfel cum au fost aprobate în prealabil de către comitet.”

                        3.

                        Se introduce următorul articol:

                           „Articolul 2a

                              (1)   Statele membre, în concordanță cu autoritățile naționale și în conformitate cu legislația internă și cu dreptul internațional, controlează pe teritoriul propriu, incluzând porturile și aeroporturile, toate încărcăturile cu destinația Sudanul de Sud, în cazul în care dețin informații conform cărora există motive întemeiate pentru a presupune că încărcătura respectivă conține articole a căror furnizare, vânzare, transfer sau export sunt interzise în temeiul articolului 1.

                              (2)   În momentul descoperirii, statele membre confiscă și înlătură (de exemplu, distrugându-le, făcându-le inoperabile, stocându-le sau transferându-le într-un alt stat decât cel de origine sau de destinație spre înlăturare) articolele a căror furnizare, vânzare, transfer sau export sunt interzise în temeiul articolului 1.”

                        4.

                        La articolul 3 alineatul (1), litera (a) se înlocuiește cu următorul text:

                                    „(a)

                                    desemnate de către Consiliul de Securitate sau de către comitet, în conformitate cu punctele 6, 7, 8 și 9 din RCSONU 2206 (2015) și cu punctul 14 din RCSONU 2428 (2018), astfel cum sunt enumerate în anexa I la prezenta decizie;”.

                        5.

                        La articolul 6 alineatul (1), litera (a) se înlocuiește cu următorul text:

                                    „(a)

                                    persoane și entități desemnate de către Consiliul de Securitate sau de către comitet, în conformitate cu punctele 6, 7, 8 și 12 din RCSONU 2206 (2015) și cu punctul 14 din RCSONU 2428 (2018), astfel cum sunt enumerate în anexa I la prezenta decizie;”.

            Articolul 2
            Anexa I la Decizia (PESC) 2015/740 se modifică astfel cum se prevede în anexa I la prezenta decizie.

            Articolul 3
            Anexa II la Decizia (PESC) 2015/740 se modifică astfel cum se prevede în anexa II la prezenta decizie.

            Articolul 4
            Prezenta decizie intră în vigoare la data publicării în Jurnalul Oficial al Uniunii Europene.

            Adoptată la Bruxelles, 10 august 2018.

                  Pentru Consiliu

                  Președintele

               G. BLÜMEL

            (1)  Decizia (PESC) 2015/740 a Consiliului din 7 mai 2015 privind măsuri restrictive având în vedere situația din Sudanul de Sud și de abrogare a Deciziei 2014/449/PESC (JO L 117, 8.5.2015, p. 52).

            ANEXA I
            Următoarele persoane se adaugă pe lista prevăzută în anexa I la Decizia (PESC) 2015/740:

               „7.   Malek REUBEN RIAK RENGU [alias Malek Ruben]

               Titlu: general-locotenent
               Desemnare: (a) șef adjunct al forțelor pentru suport logistic; (b) șef adjunct al Statului Major și inspector general al armatei
               Data nașterii: 1 ianuarie 1960
               Locul nașterii: Yei, Sudanul de Sud
               Cetățenie: Sudanul de Sud
               Data desemnării de către ONU: 13 iulie 2018

                  Alte informații: Ca șef adjunct al forțelor pentru suport logistic în cadrul SPLA (Armata de Eliberare a Poporului Sudanez), Riak a fost unul dintre înalții funcționari ai Guvernului Sudanului de Sud care au planificat și au supravegheat în 2015 o ofensivă în statul Unity care a condus la distrugeri pe scară largă și strămutarea unui număr important de persoane.

                  Informații din rezumatul motivelor includerii pe listă comunicat de Comitetul pentru sancțiuni:

               Malek Ruben Riak a fost inclus pe listă la 13 iulie 2018 în temeiul punctului 6, punctului 7 litera (a) și punctului 8 din Rezoluția 2206 (2015), astfel cum s-a reafirmat în Rezoluția 2418 (2018), pentru «acțiuni sau politici care amenință pacea, securitatea sau stabilitatea Sudanului de Sud»; «acțiuni sau politici care au drept obiectiv sau efect agravarea sau extinderea conflictului din Sudanul de Sud […]» și în calitatea de lider «al oricărei entități, inclusiv al oricărui grup sud-sudanez guvernamental, de opoziție, miliție sau de alt tip implicat sau ai cărui membri se implică în oricare dintre activitățile descrise la punctele 6 și 7» și în temeiul punctului 14 litera (e) din această rezoluție pentru «planificarea, conducerea sau comiterea unor acte care implică violența sexuală și de gen în Sudanul de Sud».
               Potrivit raportului grupului de experți privind Sudanul de Sud din ianuarie 2016 (S/2016/70), Riak a făcut parte dintr-un grup de înalți funcționari ai aparatului de securitate care au planificat o ofensivă în statul Unity împotriva SPLM-IO, începând din ianuarie 2015, și ulterior au supravegheat execuția acesteia începând de la sfârșitul lunii aprilie 2015. Guvernul Sudanului de Sud a început înarmarea tinerilor Bul Nuer la începutul anului 2015, pentru a facilita participarea acestora la ofensivă. Majoritatea tinerilor Bul Nuer aveau deja acces la puști automate modelul AK, însă aveau nevoie de muniție pentru a-și susține operațiunile. Grupul de experți a raportat elemente de probă, inclusiv mărturii din surse militare, conform cărora muniția a fost furnizată grupurilor de tineri de comandamentul SPLA în mod specific pentru ofensivă. Riak era șef adjunct al forțelor pentru suport logistic în cadrul SPLA la momentul respectiv. Ofensiva a dus la distrugerea sistematică a satelor și a infrastructurii, strămutarea forțată a populației locale, uciderea și torturarea arbitrară a civililor, utilizarea pe scară largă a violenței sexuale, inclusiv împotriva bătrânilor și a copiilor, răpirea și recrutarea copiilor ca soldați, precum și strămutarea unui număr important de persoane. Ca urmare a distrugerii unei suprafețe importante din părțile sudice și centrale ale statului, numeroase mass-media și organizații umanitare, precum și Misiunea Organizației Națiunilor Unite în Sudanul de Sud (UNMISS), au publicat rapoarte cu privire la amploarea abuzurilor care au fost comise.
               8.   Paul MALONG AWAN [alias: (a) Paul Malong Awan Anei; (b) Paul Malong; (c) Bol Malong]

               Titlu: general
               Desemnare: (a) fost șef al Statului-Major al Armatei de Eliberare a Poporului Sudanez (SPLA); (b) fost guvernator, Statul Bahr el-Ghazal de Nord
               Data nașterii: (a) 1962; (b) 4 decembrie 1960; (c) 12 aprilie 1960
               Locul nașterii: Malualkon, Sudanul de Sud
               Cetățenie: (a) Sudanul de Sud; (b) Uganda
               Nr. pașaport: (a) Sudanul de Sud nr. S00004370; (b) Sudanul de Sud nr. D00001369; (c) Sudan nr. 003606; (d) Sudan nr. 00606; (e) Sudan nr. B002606
               Data desemnării de către ONU: 13 iulie 2018

                  Alte informații: În calitatea de șef al Statului-Major al SPLA, Malong a extins sau a prelungit conflictul din Sudanul de Sud prin încălcări ale Acordului de încetare a ostilităților și încălcări ale Acordului din 2015 privind soluționarea conflictului din Sudanul de Sud (ARCSS). Conform relatărilor, a condus acțiuni vizând uciderea liderului opoziției, Riek Machar. A ordonat unităților SPLA să împiedice transportul de provizii umanitare. Sub conducerea lui Malong, SPLA a atacat civili, școli și spitale; a dus la strămutarea forțată a populației civile; a instrumentat dispariții forțate; a reținut civili în mod arbitrar și a întreprins acte de tortură și violuri. Acesta a mobilizat miliția tribală Mathiang Anyoor Dinka, care utilizează copii-soldați. Sub conducerea acestuia, SPLA a restricționat accesul UNMISS, al Comisiei mixte de monitorizare și evaluare (JMEC) și al CTSAMM (Mecanismul de monitorizare a acordurilor de încetare a focului și securitate tranzițională) la fața locului pentru a investiga și a documenta abuzurile.

                  Informații din rezumatul motivelor includerii pe listă comunicat de Comitetul pentru sancțiuni:

               Paul Malong Awan a fost inclus pe listă la 13 iulie 2018 în temeiul punctului 6, al punctului 7 litera (a), al punctului 7 litera (b), al punctului 7 litera (c), al punctului 7 litera (d), al punctului 7 litera (f) și al punctului 8 din Rezoluția 2206 (2015), astfel cum s-a reafirmat în Rezoluția 2418 (2018), pentru «acțiuni sau politici care au drept obiectiv sau efect agravarea sau extinderea conflictului din Sudanul de Sud sau obstrucționarea negocierilor sau proceselor de reconciliere sau de pace, inclusiv încălcări ale Acordului de încetare a ostilităților»; «acțiuni sau politici care periclitează acordurile tranzitorii sau subminează procesul politic în Sudanul de Sud»; «atacarea civililor, inclusiv a femeilor și copiilor, prin comiterea de acte de violență (inclusiv omoruri, mutilări, tortură sau viol sau alte violențe cu caracter sexual), răpiri, dispariții forțate, strămutare forțată sau atacuri asupra școlilor, a spitalelor, a lăcașurilor de cult sau a locurilor în care se refugiază civili sau printr-o conduită care ar constitui un abuz grav sau o încălcare a drepturilor omului sau o încălcare a dreptului internațional umanitar»; «planificarea, conducerea sau comiterea de acte care încalcă dreptul internațional aplicabil în domeniul drepturilor omului sau dreptul internațional umanitar ori de acte care constituie încălcări ale drepturilor omului în Sudanul de Sud»; «folosirea sau recrutarea de copii întreprinsă de grupări armate sau de forțe armate în contextul conflictului armat din Sudanul de Sud»; «obstrucționarea activităților misiunilor internaționale de menținere a păcii, a misiunilor diplomatice sau umanitare din Sudanul de Sud, inclusiv a Mecanismului de monitorizare și verificare al IGAD sau a furnizării, respectiv a distribuirii sau a accesului la asistență umanitară», precum și în calitatea de lider «al oricărei entități, inclusiv al oricărui grup sud-sudanez guvernamental, de opoziție, miliție sau de alt tip implicat sau ai cărui membri se implică în oricare dintre activitățile descrise la punctele 6 și 7».
               Malong a fost șeful Statului-Major al SPLA de la 23 aprilie 2014 până în mai 2017. În funcția sa anterioară de șef al Statului-Major, a extins sau a prelungit conflictul din Sudanul de Sud prin încălcări ale Acordului de încetare a ostilităților și încălcări ale Acordului din 2015 privind soluționarea conflictului din Sudanul de Sud (ARCSS). Conform relatărilor, la începutul lunii august 2016 Malong a condus acțiuni vizând uciderea liderului opoziției din Sudanul de Sud, Riek Machar. Încălcând cu bună știință ordinele președintelui Salva Kiir, Malong a ordonat asalturile din 10 iulie 2016 cu tancuri, armament de elicopter și infanterie asupra reședinței lui Machar și asupra bazei «Jebel» a Mișcării Populare de Eliberare a Sudanului în Opoziție (SPLM-IO). Malong a supravegheat personal eforturile comandamentului SPLA de a-l intercepta pe Machar. La începutul lunii august 2016, Malong a dorit ca SPLA să atace imediat poziția în care se bănuia că se află Machar și a informat comandanții SPLA că Machar nu trebuie să fie prins în viață. În plus, la începutul anului 2016, informațiile indică faptul că Malong a ordonat unităților SPLA să împiedice transportul de provizii umanitare de-a lungul râului Nil, unde zeci de mii de civili se confruntau cu foametea, susținând că ajutorul alimentar ar fi deturnat de la civili către grupările de miliție. Ca urmare a ordinelor lui Malong, s-a împiedicat trecerea peste Nil a proviziilor alimentare timp de cel puțin două săptămâni.
               Pe parcursul mandatului său de șef al Statului-Major al SPLA, Malong a fost responsabil de comiterea de către SPLA și forțele sale aliate a unor abuzuri grave, inclusiv atacuri asupra civililor, strămutări forțate, dispariții forțate, detenții arbitrare, tortură și viol. Sub conducerea lui Malong, SPLA a lansat atacuri îndreptate împotriva populației civile și a ucis intenționat civili neînarmați și care fugeau din calea ostilităților. Numai în zona Yei, ONU a documentat 114 ucideri de civili de către SPLA și forțele sale aliate între iulie 2016 și ianuarie 2017. SPLA a atacat intenționat școli și spitale. În aprilie 2017, Malong ar fi ordonat SPLA să îndepărteze toate persoanele, inclusiv civilii, din zona aflată în jurul Wau. Se pare că Malong nu a descurajat uciderea civililor de către trupe ale SPLA, iar persoanele suspectate că ascund rebeli au fost considerate ținte legitime.
               Potrivit unui raport din 15 octombrie 2014 al Comisiei de anchetă a Uniunii Africane privind Sudanul de Sud, Malong a fost responsabil pentru mobilizarea în masă a miliției tribale Mathiang Anyoor Dinka, în privința căreia Mecanismul de monitorizare a acordurilor de încetare a focului și securitate tranzițională (CTSAMM) a furnizat probe privind folosirea copiilor-soldați.
               Sub conducerea de către Malong a SPLA, forțele guvernamentale au restricționat periodic accesul Misiunii Organizației Națiunilor Unite în Sudanul de Sud (UNMISS), al Comisiei mixte de monitorizare și evaluare (JMEC) și al CTSAMM atunci când acestea au încercat să investigheze și să documenteze abuzurile. De exemplu, la 5 aprilie 2017, o patrulă comună a ONU și CTSAMM a încercat să intre în Pajok, însă a fost respinsă de soldați ai SPLA.”

            ANEXA II
            Rubricile referitoare la persoanele menționate mai jos se elimină din anexa II la Decizia (PESC) 2015/740:

                        —

                                    1.

                                    Paul Malong;

                        —

                                    3.

                                    Malek Reuben Riak.


title: Decizia Consiliului din 4 septembrie 2018 de adoptare a poziției Consiliului privind proiectul de buget rectificativ nr. 4 al Uniunii Europene pentru exercițiul financiar 2018

text:
                  6.9.2018

                  RO

                  Jurnalul Oficial al Uniunii Europene

                  C 314/3

         DECIZIA CONSILIULUI
         din 4 septembrie 2018
         de adoptare a poziției Consiliului privind proiectul de buget rectificativ nr. 4 al Uniunii Europene pentru exercițiul financiar 2018
         (2018/C 314/04)
         CONSILIUL UNIUNII EUROPENE,
         având în vedere Tratatul privind funcționarea Uniunii Europene, în special articolul 314, coroborat cu Tratatul de instituire a Comunității Europene a Energiei Atomice, în special articolul 106a,
         având în vedere Regulamentul (UE, Euratom) nr. 966/2012 al Parlamentului European și al Consiliului din 25 octombrie 2012 privind normele financiare aplicabile bugetului general al Uniunii și de abrogare a Regulamentului (CE, Euratom) nr. 1605/2002 al Consiliului (1), în special articolul 41,
         întrucât:

                     —

                     bugetul Uniunii pentru exercițiul financiar 2018 a fost adoptat definitiv la 30 noiembrie 2017 (2);

                     —

                     la 31 mai 2018, Comisia a înaintat o propunere care conținea proiectul de buget rectificativ nr. 4 la bugetul general pentru exercițiul financiar 2018,

               ADOPTĂ PREZENTA DECIZIE:

            Articol unic
            Poziția Consiliului privind proiectul de buget rectificativ nr. 4 al Uniunii Europene pentru exercițiul financiar 2018 a fost adoptată la 4 septembrie 2018.
            Textul integral poate fi accesat pentru consultare sau descărcare pe site-ul Consiliului: http://www.consilium.europa.eu/

            Adoptată la Bruxelles, 4 septembrie 2018.

                  Pentru Consiliu

                  Președintele

               G. BLÜMEL

            (1)  JO L 298, 26.10.2012, p. 1.

            (2)  JO L 57, 28.2.2018, p. 1.


Decizia Comisiei din 30/05/2018 de declarare a unei concentrări compatibilă cu piaţa comună (Cazul COMP/M.7000 - Liberty Global plc / Ziggo N.V. / Vodafone Group Plc) în temeiul Regulamentului (CE) nr. 139/2004 al Consiliului (Numai textul în limba engleză este autentic.)


               19.9.2018

               RO

               Jurnalul Oficial al Uniunii Europene

               C 334/193

      P8_TA(2017)0275
      Numirea unui nou membru al Comisiei
      Decizia Parlamentului European din 4 iulie 2017 privind aprobarea numirii lui Mariya Gabriel în calitate de membru al Comisiei (C8-0166/2017 – 2017/0805(NLE))
      (2018/C 334/23)

         Parlamentul European,

                  —

                  având în vedere articolul 246 al doilea paragraf din Tratatul privind funcționarea Uniunii Europene,

                  —

                  având în vedere articolul 106a din Tratatul de instituire a Comunității Europene a Energiei Atomice,

                  —

                  având în vedere punctul 6 din Acordul-cadru privind relațiile dintre Parlamentul European și Comisia Europeană (1),

                  —

                  având în vedere demisia lui Kristalina Georgieva din funcția de membru al Comisiei,

                  —

                  având în vedere scrisoarea Consiliului din 29 mai 2017 prin care Consiliul a consultat Parlamentul cu privire la decizia de numire a lui Mariya Gabriel, de comun acord cu președintele Comisiei, în calitate de membru al Comisiei (C8-0166/2017),

                  —

                  având în vedere audierea lui Mariya Gabriel la 20 iunie 2017, condusă de Comisia pentru industrie, cercetare și energie și de Comisia pentru cultură și educație, cu asocierea Comisiei pentru piața internă și protecția consumatorilor, a Comisiei pentru afaceri juridice și a Comisiei pentru libertăți civile, justiție și afaceri interne, precum și declarația de evaluare redactată în urma audierii respective,

                  —

                  având în vedere articolul 118 și anexa VI la Regulamentul său de procedură,

                  1.

                  aprobă numirea lui Mariya Gabriel în calitate de membru al Comisiei, pentru perioada rămasă din mandatul Comisiei, care se va încheia la 31 octombrie 2019;

                  2.

                  încredințează Președintelui sarcina de a transmite prezenta decizie Consiliului, Comisiei și guvernelor statelor membre.

         (1)  JO L 304, 20.11.2010, p. 47.


Decizia Comisiei din 27/06/2018 de declarare a unei concentrări compatibilă cu piaţa comună (Cazul COMP/M.8738 - RHÔNE CAPITAL / The FLUIDRA Founding Families / ZODIAC HOLDCO) în temeiul Regulamentului (CE) nr. 139/2004 al Consiliului (Numai textul în limba engleză este autentic.)


title: Decizia (UE) 2018/1535 a Consiliului din 28 septembrie 2018 privind semnarea, în numele Uniunii, a Acordului privind statutul dintre Uniunea Europeană și fosta Republică iugoslavă a Macedoniei referitor la acțiunile desfășurate de Agenția Europeană pentru Poliția de Frontieră și Garda de Coastă în fosta Republică iugoslavă a Macedoniei

text:
                  15.10.2018

                  RO

                  Jurnalul Oficial al Uniunii Europene

                  L 257/23

         DECIZIA (UE) 2018/1535 A CONSILIULUI
         din 28 septembrie 2018
         privind semnarea, în numele Uniunii, a Acordului privind statutul dintre Uniunea Europeană și fosta Republică iugoslavă a Macedoniei referitor la acțiunile desfășurate de Agenția Europeană pentru Poliția de Frontieră și Garda de Coastă în fosta Republică iugoslavă a Macedoniei
         CONSILIUL UNIUNII EUROPENE,
         având în vedere Tratatul privind funcționarea Uniunii Europene, în special articolul 77 alineatul (2) literele (b) și (d) și articolul 79 alineatul (2) litera (c), coroborate cu articolul 218 alineatul (5),
         având în vedere propunerea Comisiei Europene,
         întrucât:

                     (1)

                     În conformitate cu articolul 54 alineatul (4) din Regulamentul (UE) 2016/1624 al Parlamentului European și al Consiliului (1), în cazurile în care se prevede ca echipele europene de poliție de frontieră și gardă de coastă să fie trimise într-o țară terță în vederea unor acțiuni în cadrul cărora membrii echipelor vor avea competențe executive, sau în cazul în care alte acțiuni în țările terțe impun acest lucru, Uniunea urmează să încheie un acord privind statutul cu țara terță în cauză. Acordul privind statutul urmează să acopere toate aspectele necesare pentru desfășurarea acțiunilor.

                     (2)

                     La 21 februarie 2017, Consiliul a autorizat Comisia să înceapă negocierile cu fosta Republică iugoslavă a Macedoniei în vederea încheierii unui Acord privind statutul referitor la acțiunile desfășurate de Agenția Europeană pentru Poliția de Frontieră și Garda de Coastă în fosta Republică iugoslavă a Macedoniei (denumit în continuare „acordul”).

                     (3)

                     Negocierile asupra acordului au început la 15 septembrie 2017 și au fost finalizate cu succes prin parafarea acordului la 18 iulie 2018.

                     (4)

                     Prezenta decizie constituie o dezvoltare a dispozițiilor acquis-ului Schengen la care Regatul Unit nu participă, în conformitate cu Decizia 2000/365/CE a Consiliului (2); prin urmare, Regatul Unit nu participă la adoptarea prezentei decizii, aceasta nu este obligatorie pentru respectivul stat membru și nu i se aplică.

                     (5)

                     Prezenta decizie constituie o dezvoltare a dispozițiilor acquis-ului Schengen la care Irlanda nu participă, în conformitate cu Decizia 2002/192/CE a Consiliului (3); prin urmare, Irlanda nu participă la adoptarea prezentei decizii, aceasta nu este obligatorie pentru respectivul stat membru și nu i se aplică.

                     (6)

                     În conformitate cu articolele 1 și 2 din Protocolul nr. 22 privind poziția Danemarcei, anexat la Tratatul privind Uniunea Europeană și la Tratatul privind funcționarea Uniunii Europene, Danemarca nu participă la adoptarea prezentei decizii, aceasta nu este obligatorie pentru respectivul stat membru și nu i se aplică. Deoarece prezenta decizie constituie o dezvoltare a acquis-ului Schengen, Danemarca decide, în conformitate cu articolul 4 din protocolul menționat, în termen de șase luni de la data la care Consiliul hotărăște cu privire la prezenta decizie, dacă o va transpune în dreptul său intern.

                     (7)

                     Acordul ar trebui să fie semnat, iar textul declarațiilor comune anexate la prezenta decizie ar trebui să fie aprobat,

               ADOPTĂ PREZENTA DECIZIE:

            Articolul 1
            Se autorizează semnarea, în numele Uniunii, a Acordului privind statutul dintre Uniunea Europeană și fosta Republică iugoslavă a Macedoniei referitor la acțiunile desfășurate de Agenția Europeană pentru Poliția de Frontieră și Garda de Coastă în fosta Republică iugoslavă a Macedoniei (denumit în continuare „acordul”), sub rezerva încheierii acordului menționat (4).

            Articolul 2
            Textul declarațiilor anexate la prezenta decizie se aprobă în numele Uniunii.

            Articolul 3
            Președintele Consiliului este autorizat să desemneze persoana împuternicită sau persoanele împuternicite să semneze acordul în numele Uniunii.

            Articolul 4
            Prezenta decizie intră în vigoare la data adoptării.

            Adoptată la Bruxelles, 28 septembrie 2018.

                  Pentru Consiliu

                  Președintele

               M. SCHRAMBÖCK

            (1)  Regulamentul (UE) 2016/1624 al Parlamentului European și al Consiliului din 14 septembrie 2016 privind Poliția de frontieră și garda de coastă la nivel european și de modificare a Regulamentului (UE) 2016/399 al Parlamentului European și al Consiliului și de abrogare a Regulamentului (CE) nr. 863/2007 al Parlamentului European și al Consiliului, a Regulamentului (CE) nr. 2007/2004 al Consiliului și a Deciziei 2005/267/CE a Consiliului (JO L 251, 16.9.2016, p. 1).

            (2)  Decizia 2000/365/CE a Consiliului din 29 mai 2000 privind solicitarea Regatului Unit al Marii Britanii și Irlandei de Nord de a participa la unele dintre dispozițiile acquis-ului Schengen (JO L 131, 1.6.2000, p. 43).

            (3)  Decizia 2002/192/CE a Consiliului din 28 februarie 2002 privind solicitarea Irlandei de a participa la unele dintre dispozițiile acquis-ului Schengen (JO L 64, 7.3.2002, p. 20).

            (4)  Textul acordului se publică împreună cu decizia privind încheierea acestuia.

            ANEXĂ
            DECLARAȚIE COMUNĂ CU PRIVIRE LA ISLANDA, NORVEGIA, ELVEȚIA ȘI LIECHTENSTEIN
            Părțile contractante iau cunoștință de relațiile strânse existente între Uniunea Europeană și Norvegia, Islanda, Elveția și Liechtenstein, în special în temeiul acordurilor din 18 mai 1999 și 26 octombrie 2004 privind asocierea acestor țări la implementarea, aplicarea și dezvoltarea acquis-ului Schengen.
            În astfel de circumstanțe, este de dorit ca autoritățile Norvegiei, Islandei, Elveției și Liechtensteinului, pe de o parte, și cele ale fostei Republici iugoslave a Macedoniei, pe de altă parte, să încheie, fără întârziere, acorduri bilaterale privind acțiunile desfășurate de Agenția Europeană pentru Poliția de Frontieră și Garda de Coastă în fosta Republică iugoslavă a Macedoniei, în condiții similare cu cele prevăzute în prezentul acord.
            DECLARAȚIE COMUNĂ
            Ambele părți sunt de acord că obligația de a nu lua nicio măsură susceptibilă să pună în pericol posibila urmărire penală ulterioară a membrului echipei de către autoritățile competente ale statului gazdă include obligația de a nu facilita în mod activ întoarcerea membrului vizat al echipei din locul de operare al Agenției Europene pentru Poliția de Frontieră și Garda de Coastă situat în fosta Republică iugoslavă a Macedoniei în statul său de origine, până la obținerea atestării oferite de directorul executiv al agenției.


Decizia Comisiei din 31/08/2018 de declarare a unei concentrări compatibilă cu piaţa comună (Cazul COMP/M.9041 - Hutchison / Wind Tre) în temeiul Regulamentului (CE) nr. 139/2004 al Consiliului (Numai textul în limba engleză este autentic.)


Decizia Comisiei din 20/07/2018 de declarare a unei concentrări compatibilă cu piaţa comună (Cazul COMP/M.8837 - Blackstone / Thomson Reuters Financial & Risk Business) în temeiul Regulamentului (CE) nr. 139/2004 al Consiliului (Numai textul în limba engleză este autentic.)


Decizia Comisiei din 17/10/2018 de declarare a unei concentrări compatibilă cu piaţa comună (Cazul COMP/M.9107 - CGP Big Show Holdco, L.P. / NEP Group) în temeiul Regulamentului (CE) nr. 139/2004 al Consiliului (Numai textul în limba engleză este autentic.)


title: Decizia (UE) 2018/1731 a Consiliului din 12 noiembrie 2018 de numire a doi membri și a doi supleanți, propuși de Regatul Danemarcei, în cadrul Comitetului Regiunilor

text:
                  16.11.2018

                  RO

                  Jurnalul Oficial al Uniunii Europene

                  L 288/9

         DECIZIA (UE) 2018/1731 A CONSILIULUI
         din 12 noiembrie 2018
         de numire a doi membri și a doi supleanți, propuși de Regatul Danemarcei, în cadrul Comitetului Regiunilor
         CONSILIUL UNIUNII EUROPENE,
         având în vedere Tratatul privind funcționarea Uniunii Europene, în special articolul 305,
         având în vedere propunerea guvernului danez,
         întrucât:

                     (1)

                     La 26 ianuarie 2015, 5 februarie 2015 și 23 iunie 2015, Consiliul a adoptat Deciziile (UE) 2015/116 (1), (UE) 2015/190 (2) și (UE) 2015/994 (3) de numire a membrilor și a supleanților în cadrul Comitetului Regiunilor pentru perioada cuprinsă între 26 ianuarie 2015 și 25 ianuarie 2020. La 5 aprilie 2016, prin Decizia (UE) 2016/552 a Consiliului (4), domnul Thomas KASTRUP-LARSEN a fost înlocuit de domnul Erik NIELSEN în calitatea de membru. La 7 martie 2017, prin Decizia (UE) 2017/426 a Consiliului (5), domnul Erik NIELSEN a fost înlocuit de doamna Kirstine BILLE în calitatea de membru, iar doamna Kirsten JENSEN a fost numită din nou în calitatea de membru.

                     (2)

                     Două locuri de membru în cadrul Comitetului Regiunilor au devenit vacante ca urmare a încheierii mandatelor doamnei Kirstine BILLE și domnului Jens Christian GJESING.

                     (3)

                     Două locuri de supleant în cadrul Comitetului Regiunilor au devenit vacante ca urmare a încheierii mandatelor domnului John SCHMIDT ANDERSEN și doamnei Kirsten JENSEN,

               ADOPTĂ PREZENTA DECIZIE:

            Articolul 1
            Sunt numiți/numite în cadrul Comitetului Regiunilor pentru durata rămasă a mandatului actual, care se încheie la 25 ianuarie 2020:

                        (a)

                        în calitatea de membri:

                                    —

                                    domnul Jens Christian GJESING, Councillor Haderslev;

                                    —

                                    doamna Kirstine BILLE, 2. Deputy Mayor Syddjurs, și

                        (b)

                        în calitatea de supleanți:

                                    —

                                    doamna Kirsten JENSEN, Mayor Hillerød;

                                    —

                                    domnul Karsten SØNDERGAARD NIELSEN, Mayor Egedal.

            Articolul 2
            Prezenta decizie intră în vigoare la data adoptării.

            Adoptată la Bruxelles, 12 noiembrie 2018.

                  Pentru Consiliu

                  Președintele

               G. BLÜMEL

            (1)  Decizia (UE) 2015/116 a Consiliului din 26 ianuarie 2015 de numire a membrilor și a supleanților în cadrul Comitetului Regiunilor pentru perioada 26 ianuarie 2015-25 ianuarie 2020 (JO L 20, 27.1.2015, p. 42).

            (2)  Decizia (UE) 2015/190 a Consiliului din 5 februarie 2015 de numire a membrilor și a supleanților în cadrul Comitetului Regiunilor pentru perioada 26 ianuarie 2015-25 ianuarie 2020 (JO L 31, 7.2.2015, p. 25).

            (3)  Decizia (UE) 2015/994 a Consiliului din 23 iunie 2015 de numire a membrilor și a supleanților în cadrul Comitetului Regiunilor pentru perioada 26 ianuarie 2015-25 ianuarie 2020 (JO L 159, 25.6.2015, p. 70).

            (4)  Decizia (UE) 2016/552 a Consiliului din 5 aprilie 2016 de numire a unui membru, propus de Regatul Danemarcei, în cadrul Comitetului Regiunilor (JO L 95, 9.4.2016, p. 12).

            (5)  Decizia (UE) 2017/426 a Consiliului din 7 martie 2017 de numire a unui membru și a unui supleant, propuși de Regatul Danemarcei, în cadrul Comitetului Regiunilor (JO L 64, 10.3.2017, p. 108).


title: Decizia (UE) 2018/1730 a Consiliului din 12 noiembrie 2018 privind poziția care urmează să fie adoptată în numele Uniunii Europene la cea de a doua reuniune a Conferinței părților la Convenția de la Minamata privind mercurul, referitoare la adoptarea orientărilor menționate la articolul 10 alineatele (2) și (3) din convenție privind depozitarea intermediară sigură din punct de vedere ecologic a mercurului, cu excepția deșeurilor de mercur

text:
                  16.11.2018

                  RO

                  Jurnalul Oficial al Uniunii Europene

                  L 288/7

         DECIZIA (UE) 2018/1730 A CONSILIULUI
         din 12 noiembrie 2018
         privind poziția care urmează să fie adoptată în numele Uniunii Europene la cea de a doua reuniune a Conferinței părților la Convenția de la Minamata privind mercurul, referitoare la adoptarea orientărilor menționate la articolul 10 alineatele (2) și (3) din convenție privind depozitarea intermediară sigură din punct de vedere ecologic a mercurului, cu excepția deșeurilor de mercur
         CONSILIUL UNIUNII EUROPENE,
         având în vedere Tratatul privind funcționarea Uniunii Europene, în special articolul 192 alineatul (1), coroborat cu articolul 218 alineatul (9),
         având în vedere propunerea Comisiei Europene,
         întrucât:

                     (1)

                     Convenția de la Minamata privind mercurul (denumită în continuare „convenția”) a fost încheiată de Uniune prin Decizia (UE) 2017/939 a Consiliului (1) și a intrat în vigoare la 16 august 2017.

                     (2)

                     În temeiul Deciziei MC-1/1 privind regulamentul de procedură, adoptată de Conferința părților la convenție la prima sa reuniune, părțile trebuie să depună toate eforturile pentru a ajunge, prin consens, la un acord cu privire la toate aspectele substanțiale.

                     (3)

                     La cea de a doua reuniune a sa din 19-23 noiembrie 2018, Conferința părților la convenție urmează să adopte orientări privind depozitarea intermediară sigură din punct de vedere ecologic a mercurului, cu excepția deșeurilor de mercur (denumite în continuare „orientările”).

                     (4)

                     Este oportun să se stabilească poziția care urmează să fie adoptată în numele Uniunii la cea de a doua reuniune a Conferinței părților la convenție, deoarece orientările vor produce efecte juridice, dat fiind că părțile la convenție trebuie să țină seama de aceste orientări atunci când iau măsuri privind depozitarea intermediară.

                     (5)

                     Uniunea a contribuit la revizuirea proiectului de orientări în cadrul lucrărilor dintre sesiuni ale experților, lansate prin Decizia MC-1/18, care a fost adoptat de Conferința părților la convenție cu ocazia primei sale reuniuni. Uniunea nu a considerat că este necesar să propună modificări suplimentare la proiectul de orientări revizuite care au fost rezultatul respectivelor lucrări dintre sesiuni.

                     (6)

                     Regulamentul (UE) 2017/852 al Parlamentului European și al Consiliului (2), în special articolul 7 alineatul (3) din acesta, respectă dispozițiile articolului 10 alineatul (2) din convenție, cu completările aduse de proiectul de orientări revizuite.

                     (7)

                     Prin urmare, ar trebui să se susțină proiectul de orientări revizuite,

               ADOPTĂ PREZENTA DECIZIE:

            Articolul 1
            Poziția care urmează să fie adoptată în numele Uniunii Europene la cea de a doua reuniune a Conferinței părților la Convenția de la Minamata privind mercurul („COP2”) este de a susține adoptarea orientărilor privind depozitarea intermediară sigură din punct de vedere ecologic a mercurului, cu excepția deșeurilor de mercur, menționată la articolul 10 alineatele (2) și (3) din convenție, astfel cum figurează în documentele transmise spre adoptare la COP2.
            Reprezentanții Uniunii pot conveni, având în vedere evoluțiile din cadrul COP2 și în urma consultărilor cu statele membre care se desfășoară pe parcursul reuniunilor de coordonare la fața locului, asupra unor modificări minore ale documentelor menționate la primul paragraf, fără a mai fi necesară o nouă decizie a Consiliului.

            Articolul 2
            Prezenta decizie intră în vigoare la data adoptării.

            Adoptată la Bruxelles, 12 noiembrie 2018.

                  Pentru Consiliu

                  Președintele

               G. BLÜMEL

            (1)  Decizia (UE) 2017/939 a Consiliului din 11 mai 2017 privind încheierea, în numele Uniunii Europene, a Convenției de la Minamata privind mercurul (JO L 142, 2.6.2017, p. 4).

            (2)  Regulamentul (UE) 2017/852 al Parlamentului European și al Consiliului din 17 mai 2017 privind mercurul și de abrogare a Regulamentului (CE) nr. 1102/2008 (JO L 137, 24.5.2017, p. 1).


title: Decizia (UE) 2018/1733 a Comisiei din 14 noiembrie 2018 de aprobare, în numele Uniunii Europene, a modificării apendicelui 1 la anexa XIII la Acordul comercial între Uniunea Europeană și statele membre ale acesteia, pe de o parte, și Columbia, Ecuador și Peru, pe de altă parte

text:
                  16.11.2018

                  RO

                  Jurnalul Oficial al Uniunii Europene

                  L 288/15

         DECIZIA (UE) 2018/1733 A COMISIEI
         din 14 noiembrie 2018
         de aprobare, în numele Uniunii Europene, a modificării apendicelui 1 la anexa XIII la Acordul comercial între Uniunea Europeană și statele membre ale acesteia, pe de o parte, și Columbia, Ecuador și Peru, pe de altă parte
         COMISIA EUROPEANĂ,
         având în vedere Tratatul privind funcționarea Uniunii Europene,
         având în vedere Decizia 2012/735/UE a Consiliului din 31 mai 2012 privind semnarea, în numele Uniunii, și aplicarea cu titlu provizoriu a Acordului comercial între Uniunea Europeană și statele membre ale acesteia, pe de o parte, și Columbia și Peru, pe de altă parte (1), în special articolul 4,
         întrucât:

                     (1)

                     Acordul comercial dintre Uniunea Europeană și statele membre ale acesteia, pe de o parte, și Columbia și Peru, pe de altă parte (2), (denumit în continuare „acordul”) a fost aplicat cu titlu provizoriu cu Peru de la 1 martie 2013 (3) și cu Columbia de la 1 august 2013 (4). Ecuadorul a aderat la acord prin intermediul unui protocol de aderare (5), care este aplicat cu titlu provizoriu de la 1 ianuarie 2017.

                     (2)

                     Articolul 209 din acord prevede posibilitatea de a adăuga noi indicații geografice la apendicele 1 la anexa XIII la acord după finalizarea procedurii de opoziție și după examinarea indicațiilor geografice astfel cum se prevede la articolul 208 din acesta.

                     (3)

                     Columbia a prezentat Uniunii o cerere de adăugare a unor noi indicații geografice în apendicele 1 la anexa XIII la acord. Uniunea a finalizat procedura de opoziție și examinarea unui număr de nouă noi indicații geografice din Columbia.

                     (4)

                     Articolul 257 alineatul (2) din acord prevede că Subcomitetul pentru proprietatea intelectuală, instituit de părți în conformitate cu articolul 257 alineatul (1) din acord, este responsabil pentru evaluarea informațiilor menționate la articolul 209 din acord și pentru propunerea către Comitetul pentru comerț, instituit de către părți în conformitate cu articolul 12 alineatul (1) din acord, a modificării apendicelui 1 la anexa XIII la acord.

                     (5)

                     La 5 octombrie2018, Subcomitetul pentru proprietatea intelectuală a evaluat informațiile referitoare la cele nouă noi indicații geografice din Columbia și a propus Comitetului pentru comerț modificarea în consecință a apendicelui 1 la anexa XIII la acord.

                     (6)

                     Articolul 13 alineatul (1) litera (d) din acord prevede responsabilitatea Comitetului pentru comerț pentru evaluarea și adoptarea deciziilor preconizate în acord cu privire la orice subiect care îi este prezentat de către organismele specializate instituite în conformitate cu acordul.

                     (7)

                     În temeiul articolului 14 alineatul (3) din acord, în cazurile menționate la articolul 12 alineatul (4), orice decizie este adoptată de partea UE și de țara andină semnatară relevantă și intră în vigoare doar între părțile respective. Chestiunea face obiectul dispozițiilor articolului 12 alineatul (4) întrucât se referă în mod exclusiv la relația bilaterală dintre partea UE și Columbia și a fost discutată în cadrul unei sesiuni bilaterale a Subcomitetului pentru proprietatea intelectuală.

                     (8)

                     Prin urmare, apendicele 1 la anexa XIII la acord ar trebui modificat iar modificările ar trebui aprobate în numele Uniunii,

               ADOPTĂ PREZENTA DECIZIE:

            Articolul 1
            Modificările aduse apendicelui 1 la anexa XIII la Acordul comercial dintre Uniunea Europeană și statele membre ale acesteia, pe de o parte, și Columbia, Ecuador și Peru, pe de altă parte, prezentate în proiectul de decizie a Comitetului pentru comerț, se aprobă în numele Uniunii Europene.
            Proiectul de decizie a Comitetului pentru comerț este prezentat în anexa la prezenta decizie.

            Articolul 2
            Șeful delegației Uniunii în cadrul Comitetului pentru comerț este autorizat să aprobe decizia comitetului respectiv în numele Uniunii Europene.

            Articolul 3
            După adoptarea sa, decizia Comitetului pentru comerț se publică în Jurnalul Oficial al Uniunii Europene.

            Articolul 4
            Prezenta decizie intră în vigoare în ziua următoare datei publicării în Jurnalul Oficial al Uniunii Europene.

            Adoptată la Bruxelles, 14 noiembrie 2018.

                  Pentru Comisie

                  Președintele

               Jean-Claude JUNCKER

            (1)  JO L 354, 21.12.2012, p. 1.

            (2)  Acord comercial între Uniunea Europeană și statele membre ale acesteia, pe de o parte, și Columbia și Peru, pe de altă parte (JO L 354, 21.12.2012, p. 3).

            (3)  Notificare privind aplicarea provizorie între Uniunea Europeană și Peru a Acordului comercial între Uniunea Europeană și statele membre ale acesteia, pe de o parte, și Columbia și Peru, pe de altă parte (JO L 56, 28.2.2013, p. 1).

            (4)  Notificare privind aplicarea provizorie între Uniunea Europeană și Columbia a Acordului comercial între Uniunea Europeană și statele membre ale acesteia, pe de o parte, și Columbia și Peru, pe de altă parte (JO L 201, 26.7.2013, p. 7).

            (5)  Decizia (UE) 2016/2369 a Consiliului din 11 noiembrie 2016 privind semnarea, în numele Uniunii, și aplicarea provizorie a Protocolului de aderare la Acordul comercial dintre Uniunea Europeană și statele membre ale acesteia, pe de o parte, și Columbia și Peru, pe de altă parte, pentru a se ține seama de aderarea Ecuadorului (JO L 356, 24.12.2016, p. 1).

            ANEXĂ

                  DECIZIA NR. […]/2018 A COMITETULUI PENTRU COMERȚ
                  din […] 2018
                  de modificare a apendicelui 1 la anexa XIII la Acordul comercial dintre Uniunea Europeană și statele membre ale acesteia, pe de o parte, și Columbia, Ecuador și Peru, pe de altă parte
                  COMITETUL PENTRU COMERȚ,
                  având în vedere Acordul comercial dintre Uniunea Europeană și statele membre ale acesteia, pe de o parte, și Columbia, Ecuador și Peru, pe de altă parte, în special articolul 13 alineatul (1) litera (d),
                  întrucât:

                              (1)

                              La 11 februarie 2014, Columbia a prezentat Uniunii cererea sa de a adăuga noi indicații geografice în apendicele 1 la anexa XIII la acord, în temeiul articolului 209 din acord. Uniunea a finalizat procedura de opoziție și examinarea unui număr de nouă noi indicații geografice din Columbia.

                              (2)

                              La 5 octombrie 2018, în temeiul articolului 257 alineatul (2) din acord, Subcomitetul privind proprietatea intelectuală, în cadrul unei sesiuni între partea UE și Columbia, a evaluat informațiile cu privire la cele nouă noi indicații geografice din Columbia și a propus Comitetului pentru comerț să modifice în consecință apendicele 1 la anexa XIII la acord.

                              (3)

                              Prin urmare, apendicele 1 la anexa XIII la acord ar trebuie să fie modificat.

                              (4)

                              Decizia de a modifica apendicele 1 la anexa XIII la acord poate fi adoptată în cadrul unei sesiuni a Comitetului pentru comerț între partea Uniunii și Columbia, în temeiul articolului 14 alineatul (3) din acordul comercial, întrucât se referă în mod exclusiv la relația bilaterală dintre acestea și nu afectează drepturile și obligațiile unei alte țări andine semnatare,

                        DECIDE:

                     Articolul 1
                     În tabelul de la litera (a) „Indicații geografice din Columbia pentru produse agricole și alimentare, vinuri, băuturi spirtoase și vinuri aromatizate” din apendicele 1 la anexa XIII la acord, se adaugă rubricile din anexa la prezenta decizie.

                     Articolul 2
                     Prezenta decizie, întocmită în două exemplare, este semnată de reprezentanții Comitetului pentru comerț autorizați să acționeze în numele părților în scopul modificării acordului. Prezenta decizie produce efecte începând cu data ultimei semnături.
                     Prezenta decizie intră în vigoare la data adoptării.

                     Întocmită la

                           Pentru Comitetul pentru comerț

                           Șeful delegației UE

                           Șeful delegației columbiene

            ANEXĂ

                        Café de Nariño

                        Cafea

                        Café de Cauca

                        Cafea

                        Café del Huila

                        Cafea

                        Bizcocho de Achira del Huila

                        Produse de panificație, produse de patiserie, produse de cofetărie, biscuiți

                        Queso Paipa

                        Brânzeturi

                        Queso del Caquetá

                        Brânzeturi

                        Clavel de Colombia

                        Flori și plante ornamentale

                        Rosa de Colombia

                        Flori și plante ornamentale

                        Crisantemo de Colombia

                        Flori și plante ornamentale


title: Decizia Autorității pentru Partidele Politice Europene și Fundațiile Politice Europene din 29 august 2018 de eliminare din registru a Alianței Mișcărilor Naționale Europene

text:
                  16.11.2018

                  RO

                  Jurnalul Oficial al Uniunii Europene

                  C 417/9

         DECIZIA AUTORITĂȚII PENTRU PARTIDELE POLITICE EUROPENE ȘI FUNDAȚIILE POLITICE EUROPENE
         din 29 august 2018
         de eliminare din registru a Alianței Mișcărilor Naționale Europene
         (Numai textul în limba franceză este autentic)
         (2018/C 417/05)
         AUTORITATEA PENTRU PARTIDELE POLITICE EUROPENE ȘI FUNDAȚIILE POLITICE EUROPENE,
         având în vedere Tratatul privind funcționarea Uniunii Europene,
         având în vedere Tratatul de instituire a Comunității Europene a Energiei Atomice,
         având în vedere Regulamentul (UE, Euratom) nr. 1141/2014 al Parlamentului European și al Consiliului din 22 octombrie 2014 privind statutul și finanțarea partidelor politice europene și a fundațiilor politice europene (1), în special articolul 40a,
         întrucât:

                     (1)

                     La 13 septembrie 2017, Comisia Europeană a prezentat o propunere de Regulament al Parlamentului European și al Consiliului de modificare a Regulamentului (UE, Euratom) nr. 1141/2014 privind statutul și finanțarea partidelor politice europene și a fundațiilor politice europene (2).

                     (2)

                     Autoritatea pentru Partidele Politice Europene și Fundațiile Politice Europene („Autoritatea”) a primit, la 20 septembrie 2017, o cerere de înregistrare ca partid politic european, în conformitate cu articolul 8 alineatul (1) din Regulamentul (UE, Euratom) nr. 1141/2014, din partea Alianței Mișcărilor Naționale Europene („AMNE”).

                     (3)

                     La 12 ianuarie 2018, Autoritatea a adoptat o decizie de înregistrare a AMNE ca partid politic european („decizia de înregistrare”).

                     (4)

                     La 6 aprilie 2018, decizia de înregistrare a fost publicată în Jurnalul Oficial al Uniunii Europene și AMNE a dobândit personalitate juridică.

                     (5)

                     La 3 mai 2018, Parlamentul European și Consiliul au adoptat Regulamentul (UE, Euratom) nr. 2018/673 (3) de modificare a Regulamentului (UE, Euratom) nr. 1141/2014. Regulamentul (UE, Euratom) 2018/673 a intrat în vigoare la data publicării în Jurnalul Oficial al Uniunii Europene, și anume la 4 mai 2018, modificând, printre altele, condițiile pe care solicitanții trebuie să le îndeplinească pentru a obține înregistrarea ca partid politic european.

                     (6)

                     În conformitate cu articolul 40a alineatul (3) din Regulamentul (UE, Euratom) nr. 1141/2014, partidele politice europene înregistrate înainte de 4 mai 2018 aveau obligația de a dovedi, până la 5 iulie 2018, că îndeplinesc condițiile de înregistrare stabilite la articolul 3 alineatul (1) literele (b) și (ba) din Regulamentul (UE, Euratom) nr. 1141/2014 modificat („condiții modificate de înregistrare”).

                     (7)

                     La 4 mai 2018, Autoritatea a adresat tuturor partidelor politice europene o scrisoare prin care le informa cu privire la finalizarea procesului legislativ de adoptare a Regulamentului (UE, Euratom) 2018/673 („scrisoarea din 4 mai 2018”). Scrisoarea din 4 mai 2018 preciza implicațiile noului cadru juridic și le reamintea partidelor politice europene obligația de a prezenta documente care să dovedească că îndeplinesc condițiile modificate de înregistrare până la 5 iulie 2018.

                     (8)

                     AMNE nu a prezentat niciun document pentru a dovedi că îndeplinește condițiile modificate de înregistrare până la 5 iulie 2018.

                     (9)

                     La 3 august 2018, Autoritatea a trimis AMNE o evaluare preliminară, pentru a-i da ocazia de a fi audiată în conformitate cu articolul 34 din Regulamentul (UE, Euratom) nr. 1141/2014 cu privire la condițiile modificate de înregistrare și la faptul că nu a prezentat niciun document până la 5 iulie 2018.

                     (10)

                     AMNE nu a transmis nicio observație ca răspuns la evaluarea preliminară a Autorității din 3 august 2018.

                     (11)

                     În conformitate cu articolul 40a alineatul (4) din Regulamentul (UE, Euratom) nr. 1141/2014, Autoritatea consideră că AMNE nu a dovedit că îndeplinește condițiile modificate de înregistrare până la 5 iulie 2018 și că, prin urmare, AMNE trebuie eliminată din registru.

               ADOPTĂ PREZENTA DECIZIE:

            Articolul 1
            Alianța Mișcărilor Naționale Europene este eliminată din registru.

            Articolul 2
            Prezenta decizie se adresează

                        Alianței Mișcărilor Naționale Europene

                        11 rue de Wissembourg

                        67000 Strasbourg

                        FRANȚA

            Adoptată la Bruxelles, 29 august 2018.

                  Pentru Autoritatea pentru Partidele Politice Europene și Fundațiile Politice Europene

                  Directorul

               M. ADAM

            (1)  JO L 317, 4.11.2014, p. 1.

            (2)  COM(2017) 481 – 2017/0219 (COD).

            (3)  JO L 114 I, 4.5.2018, p. 1.


title: Decizia Autorității pentru Partidele Politice Europene și Fundațiile Politice Europene din 13 septembrie 2018 de radiere a Alianței pentru Pace și Libertate din registru

text:
                  16.11.2018

                  RO

                  Jurnalul Oficial al Uniunii Europene

                  C 417/11

         DECIZIA AUTORITĂȚII PENTRU PARTIDELE POLITICE EUROPENE ȘI FUNDAȚIILE POLITICE EUROPENE
         din 13 septembrie 2018
         de radiere a Alianței pentru Pace și Libertate din registru
         (numai textele în limbile neerlandeză, franceză și germană sunt autentice)
         (2018/C 417/06)
         AUTORITATEA PENTRU PARTIDELE POLITICE EUROPENE ȘI FUNDAȚIILE POLITICE EUROPENE,
         având în vedere Tratatul privind funcționarea Uniunii Europene,
         având în vedere Tratatul de instituire a Comunității Europene a Energiei Atomice,
         având în vedere Regulamentul (UE, Euratom) nr. 1141/2014 al Parlamentului European și al Consiliului din 22 octombrie 2014 privind statutul și finanțarea partidelor politice europene și a fundațiilor politice europene (1), în special articolul 40a,
         întrucât:

                     (1)

                     La 11 septembrie 2017, Autoritatea pentru partidele politice europene și fundațiile politice europene („Autoritatea”) a primit din partea Alianței pentru Pace și Libertate („APF”) o cerere de înregistrare ca partid politic european, în conformitate cu articolul 8 alineatul (1) din Regulamentul (UE, Euratom) nr. 1141/2014.

                     (2)

                     La 13 septembrie 2017, Comisia Europeană a prezentat o propunere de Regulament al Parlamentului European și al Consiliului de modificare a Regulamentului (UE, Euratom) nr. 1141/2014 privind statutul și finanțarea partidelor politice europene și a fundațiilor politice europene (2).

                     (3)

                     La 9 februarie 2018, Autoritatea a adoptat o decizie de înregistrare a APF ca partid politic european („decizia de înregistrare”). Decizia de înregistrare a fost publicată în Jurnalul Oficial al Uniunii Europene la 6 iunie 2018, iar APE a dobândit personalitate juridică europeană la data respectivă.

                     (4)

                     La 3 mai 2018, Parlamentul European și Consiliul au adoptat Regulamentul (UE, Euratom) 2018/673 (3) de modificare a Regulamentului (UE, Euratom) nr. 1141/2014. Regulamentul (UE, Euratom) 2018/673 a intrat în vigoare în ziua publicării sale în Jurnalul Oficial al Uniunii Europene, mai exact la 4 mai 2018, și a modificat, printre altele, condițiile pe care solicitanții trebuie să le îndeplinească pentru a putea fi înregistrați ca partid politic european.

                     (5)

                     În temeiul articolului 40a alineatul (3) din Regulamentul (UE, Euratom) nr. 1141/2014, partidele politice europene înregistrate înainte de 4 mai 2018 au avut obligația de a prezenta, până cel târziu la 5 iulie 2018, documente care să dovedească că îndeplinesc condițiile stabilite la articolul 3 alineatul (1) literele (b) și (ba) din Regulamentul (UE, Euratom) nr. 1141/2014, astfel cum a fost modificat („condițiile modificate de înregistrare”).

                     (6)

                     La 4 mai 2018, Autoritatea a adresat tuturor partidelor politice europene înregistrate o scrisoare prin care le informează cu privire la încheierea procesului legislativ care a condus la adoptarea Regulamentului (UE, Euratom) 2018/673 („scrisoarea din 4 mai 2018”). În cadrul scrisorii din 4 mai 2018, au fost prezentate implicațiile noului cadru juridic și li s-a amintit partidelor politice obligația de a prezenta, până la 5 iulie 2018, documentele care dovedesc că îndeplinesc condițiile modificate de înregistrare.

                     (7)

                     La 22 iunie 2018, Autoritatea a primit un document din partea Kotleba – L’udová Strana Naše Slovensko („LSNS”), în care se precizează, printre altele, că LSNS este un partid membru al APF și este reprezentat în Consiliul național al Republicii Slovace.

                     (8)

                     La 2 iulie 2018, Autoritatea a primit un document din partea Nationaldemokratische Partei Deutschlands („NPD”), în care se precizează, printre altele, că NPD este un partid membru al APF și este reprezentat în Parlamentul European.

                     (9)

                     Până la 5 iulie 2018, Autoritatea nu a mai primit alte documente nici din partea APF, nici din partea partidelor politice naționale în numele APF care să dovedească că APF îndeplinește condițiile modificate de înregistrare.

                     (10)

                     La 10 august 2018, Autoritatea a transmis către APF o evaluare preliminară pentru a-i acorda posibilitatea de a fi audiată în temeiul articolului 34 din Regulamentul (UE, Euratom) nr. 1141/2014 cu privire la condițiile modificate de înregistrare și la faptul că nu a transmis, până la 5 iulie 2018, suficiente documente.

                     (11)

                     APF nu a prezentat nicio observație ca răspuns la evaluarea preliminară a Autorității din 10 august 2018.

                     (12)

                     Autoritatea consideră că APF nu a dovedit în termenul stabilit de legislatorul european că îndeplinește condițiile modificate de înregistrare. Acest lucru se datorează faptului că APF a depus documente insuficiente până la 5 iulie 2018, mai exact, doar documente din partea LSNS (Slovacia) și NPD (Germania). Aceste două documente sunt insuficiente pentru a dovedi că APF îndeplinește condițiile modificate de înregistrare în cel puțin o pătrime din statele membre.

                     (13)

                     Autoritatea consideră, de asemenea, că nu este necesar să se analizeze valabilitatea documentelor depuse de LSNS și de NPD deoarece, chiar dacă documentele respective dovedesc în mod cuvenit că APF îndeplinește condițiile modificate de înregistrare în două state membre, acest lucru nu modifică faptul că APF nu a prezentat suficiente documente până la 5 iulie 2018.

                     (14)

                     În temeiul articolului 40a alineatul (4) din Regulamentul (UE, Euratom) nr. 1141/2014, Autoritatea consideră că APF nu a dovedit, până la 5 iulie 2018, că îndeplinește condițiile modificate de înregistrare, motiv pentru care APF trebuie radiată din registru,

               ADOPTĂ PREZENTA DECIZIE:

            Articolul 1
            Alianța pentru Pace și Libertate este, prin prezenta, radiată din registru.

            Articolul 2
            Prezenta decizie se adresează următoarei entități:

                        Alianța pentru Pace și Libertate

                        Sentier de Montigny 16

                        6060 Gilly

                        BELGIA

            Adoptată la Bruxelles, 13 septembrie 2018.

                  Pentru Autoritatea pentru Partidele Politice Europene și Fundațiile Politice Europene

                  Directorul

               M. ADAM

            (1)  JO L 317, 4.11.2014, p. 1.

            (2)  COM(2017) 481 final – 2017/0219 (COD).

            (3)  JO L 114 I, 4.5.2018, p. 1.


title: Decizia (UE) 2018/1893 a Consiliului din 16 iulie 2018 privind semnarea, în numele Uniunii Europene, a Acordului sub forma unui schimb de scrisori între Uniunea Europeană și Regatul Maroc cu privire la modificarea protocoalelor nr. 1 și 4 la Acordul euro-mediteraneean de instituire a unei asocieri între Comunitățile Europene și statele membre ale acestora, pe de o parte, și Regatul Maroc, pe de altă parte

text:
                  6.12.2018

                  RO

                  Jurnalul Oficial al Uniunii Europene

                  L 310/1

         DECIZIA (UE) 2018/1893 A CONSILIULUI
         din 16 iulie 2018
         privind semnarea, în numele Uniunii Europene, a Acordului sub forma unui schimb de scrisori între Uniunea Europeană și Regatul Maroc cu privire la modificarea protocoalelor nr. 1 și 4 la Acordul euro-mediteraneean de instituire a unei asocieri între Comunitățile Europene și statele membre ale acestora, pe de o parte, și Regatul Maroc, pe de altă parte
         CONSILIUL UNIUNII EUROPENE,
         având în vedere Tratatul privind funcționarea Uniunii Europene, în special articolul 207 alineatul (4) primul paragraf, coroborat cu articolul 218 alineatul (5),
         având în vedere propunerea Comisiei Europene,
         întrucât:

                     (1)

                     Acordul euro-mediteraneean de instituire a unei asocieri între Comunitățile Europene și statele membre ale acestora, pe de o parte, și Regatul Maroc, pe de altă parte (1) (denumit în continuare „acordul de asociere”), a intrat în vigoare la 1 martie 2000.

                     (2)

                     Începând cu intrarea în vigoare a acordului de asociere, UE a continuat să consolideze relațiile bilaterale cu Regatul Maroc și i-a acordat statutul avansat.

                     (3)

                     Uniunea nu stabilește în mod anticipat rezultatul procesului politic cu privire la statutul final al Saharei Occidentale care are loc sub egida Organizației Națiunilor Unite și aceasta a continuat să își reafirme angajamentul față de soluționarea diferendului din Sahara Occidentală, în prezent înscrisă de Organizația Națiunilor Unite pe lista teritoriilor neautonome, administrată astăzi, în mare parte, de Regatul Maroc. Uniunea susține pe deplin eforturile depuse de Secretarul General al Organizației Națiunilor Unite și de trimisul său personal cu scopul de a ajuta părțile să ajungă la o soluție politică justă, durabilă și reciproc acceptabilă, care să permită autodeterminarea poporului din Sahara Occidentală în contextul acordurilor conforme cu obiectivele și principiile Cartei Organizației Națiunilor Unite, astfel cum au fost enunțate în rezoluțiile Consiliului de Securitate al Organizației Națiunilor Unite și, în special, în Rezoluțiile sale 2152 (2014), 2218 (2015), 2385 (2016), 2351 (2017) et 2414 (2018).

                     (4)

                     De la intrarea în vigoare a acordului de asociere, o serie de produse provenind din Sahara Occidentală și certificate ca fiind de origine marocană au fost importate în Uniune, ele beneficiind de preferințele tarifare prevăzute de dispozițiile relevante din acordul respectiv.

                     (5)

                     În hotărârea sa în cauza C-104/16 P (2), Curtea de Justiție a afirmat, cu toate acestea, că acordul de asociere acoperea numai teritoriul Regatului Maroc și nu și pe cel al Saharei Occidentale, un teritoriu neautonom.

                     (6)

                     Este important să se asigure că fluxurile comerciale care s-au dezvoltat de-a lungul anilor nu sunt perturbate, stabilind garanții corespunzătoare pentru protecția dreptului internațional, inclusiv a drepturilor omului, și dezvoltarea durabilă a teritoriilor în cauză. Prin urmare, Consiliul a autorizat Comisia, la 29 mai 2017, să înceapă negocieri cu Regatul Maroc în vederea stabilirii, în conformitate cu hotărârea Curții de Justiție, a unui temei juridic pentru acordarea preferințelor tarifare prevăzute de acordul de asociere pentru produsele originare din Sahara Occidentală. Un acord între Uniunea Europeană și Regatul Maroc constituie singurul mijloc de a se asigura că importul de produse originare din Sahara Occidentală beneficiază de o origine preferențială, dat fiind faptul că autoritățile marocane sunt singurele capabile să asigure respectarea normelor necesare pentru acordarea unor astfel de preferințe.

                     (7)

                     Comisia a evaluat efectele potențiale ale unui astfel de acord asupra dezvoltării durabile, în special în ceea ce privește avantajele și dezavantajele, pentru părțile interesate, care decurg din preferințele tarifare acordate produselor provenind din Sahara Occidentală, precum și efectele asupra exploatării resurselor naturale ale teritoriilor respective. Efectele avantajelor tarifare asupra ocupării forței de muncă, asupra drepturilor omului și asupra exploatării resurselor naturale sunt foarte dificil de măsurat, deoarece ele sunt de natură indirectă. În mod similar, nu este ușor să se obțină informații obiective în acest sens.

                     (8)

                     Cu toate acestea, din această evaluare reiese că, în general, avantajele pentru economia Saharei Occidentale, care decurg din acordarea preferințelor tarifare prevăzute de acordul de asociere pentru produsele originare din Sahara Occidentală și, în special, puternicul efect de pârghie asupra economiei și, prin urmare, asupra dezvoltării sociale pe care această măsură îl are, depășesc dezavantajele menționate în cadrul procesului de consultare, printre care se numără utilizarea extensivă a resurselor naturale, în special a rezervelor de apă subterane, pentru care au fost luate măsuri.

                     (9)

                     S-a considerat că extinderea preferințelor tarifare la produsele originare din Sahara Occidentală va avea un impact global pozitiv pentru părțile interesate. Este probabil ca acest impact să continue și ca acesta chiar să se intensifice în viitor. Evaluarea arată că extinderea preferințelor tarifare la produsele din Sahara Occidentală este de natură să promoveze condițiile pentru investiții și să favorizeze o dezvoltare rapidă și semnificativă care să favorizeze ocuparea forței de muncă locale. Existența în Sahara Occidentală a unor activități economice și de producție care ar avea cel mai mare interes în a beneficia de preferințele tarifare prevăzute de acordul de asociere demonstrează că neacordarea de preferințe tarifare ar periclita în mod substanțial exporturile din Sahara Occidentală, în special cele referitoare la produsele pescărești și la produsele agricole. Se consideră că acordarea de preferințe tarifare ar trebui să aibă un impact puternic asupra dezvoltării economiei din Sahara Occidentală, prin stimularea investițiilor.

                     (10)

                     Având în vedere considerațiile privind consimțământul din hotărârea Curții de Justiție, Comisia, în colaborare cu Serviciul European de Acțiune Externă, a luat toate măsurile rezonabile și posibile în contextul actual pentru a implica în mod adecvat părțile interesate pentru a se asigura de consimțământul lor la acord. S-au desfășurat consultări ample, iar actorii socioeconomici și politici care au participat la consultări s-au pronunțat, în cea mai mare parte, în favoarea extinderii la Sahara Occidentală a preferințelor tarifare prevăzute de acordul de asociere. Cei care au respins extinderea au considerat că un astfel de acord ar confirma, de fapt, poziția Marocului în ceea ce privește teritoriul Saharei Occidentale. Or, nimic din modul de redactare a acestui acord nu permite să se considere că acesta ar recunoaște suveranitatea Marocului asupra Saharei Occidentale. Uniunea va continua, prin depunerea de eforturi consolidate, să susțină procesul de soluționare pașnică a diferendului, inițiat și continuat sub egida Organizației Națiunilor Unite.

                     (11)

                     Prin urmare, Comisia a negociat, în numele Uniunii, un acord sub forma unui schimb de scrisori între Uniunea Europeană și Regatul Maroc cu privire la modificarea protocoalelor nr. 1 și 4 la acordul de asociere (denumit în continuare „acordul”), care a fost parafat la 31 ianuarie 2018.

                     (12)

                     Acordul contribuie la realizarea obiectivelor urmărite de Uniune în cadrul articolului 21 din Tratatul privind Uniunea Europeană.

                     (13)

                     În consecință, acordul ar trebui semnat,

               ADOPTĂ PREZENTA DECIZIE:

            Articolul 1
            Se autorizează semnarea, în numele Uniunii, a Acordului sub forma unui schimb de scrisori între Uniunea Europeană și Regatul Maroc cu privire la modificarea protocoalelor nr. 1 și 4 la Acordul euro-mediteraneean de instituire a unei asocieri între Comunitățile Europene și statele membre ale acestora, pe de o parte, și Regatul Maroc, pe de altă parte (denumit în continuare „acordul”), sub rezerva încheierii acordului respectiv (3).

            Articolul 2
            Președintele Consiliului este autorizat să desemneze persoana împuternicită sau persoanele împuternicite să semneze acordul în numele Uniunii.

            Articolul 3
            Prezenta decizie intră în vigoare la data adoptării.

            Adoptată la Bruxelles, 16 iulie 2018.

                  Pentru Consiliu

                  Președintele

               F. MOGHERINI

            (1)  JO L 70, 18.3.2000, p. 2.

            (2)  Hotărârea Curții de Justiție din 21 decembrie 2016, cauza Consiliu/Frontul Polisario, C-104/16 P, ECLI:EU:C:2016:973.

            (3)  Textul acordului se publică împreună cu decizia privind încheierea acestuia.


title: Decizia (UE) 2018/1905 a Comisiei din 28 noiembrie 2018 privind propunerea de inițiativă cetățenească intitulată „Referendum la nivelul întregii UE pentru a stabili dacă cetățenii europeni vor ca Regatul Unit să rămână sau nu în Uniune!” [notificată cu numărul C(2018) 8006]

text:
                  6.12.2018

                  RO

                  Jurnalul Oficial al Uniunii Europene

                  L 310/27

         DECIZIA (UE) 2018/1905 A COMISIEI
         din 28 noiembrie 2018
         privind propunerea de inițiativă cetățenească intitulată „Referendum la nivelul întregii UE pentru a stabili dacă cetățenii europeni vor ca Regatul Unit să rămână sau nu în Uniune!”

               [notificată cu numărul C(2018) 8006]

         (Numai textul în limba engleză este autentic)
         COMISIA EUROPEANĂ,
         având în vedere Tratatul privind funcționarea Uniunii Europene,
         având în vedere Regulamentul (UE) nr. 211/2011 al Parlamentului European și al Consiliului din 16 februarie 2011 privind inițiativa cetățenească (1), în special articolul 4,
         întrucât:

                     (1)

                     Obiectul propunerii de inițiativă cetățenească intitulate „Referendum la nivelul întregii UE pentru a stabili dacă cetățenii europeni vor ca Regatul Unit să rămână sau nu în Uniune!” este descris după cum urmează: „Toți cetățenii europeni ar trebui să aibă posibilitatea de a-și exprima opinia politică în ceea ce privește întrebarea dacă doresc ca Regatul Unit să rămână în Uniunea Europeană”.

                     (2)

                     Principalele obiective ale propunerii de inițiativă cetățenească sunt următoarele: „Rezultatele acestui referendum nu au caracter obligatoriu, acesta reprezentând un sondaj de opinie în rândul publicului. Comisia Europeană ar trebui să sprijine acest sondaj de opinie public care le-ar oferi tuturor cetățenilor europeni din toate cele 28 de state membre posibilitatea de a se exprima în favoarea sau împotriva Brexitului. Sperăm să putem conta pe sprijinul deplin al Comisiei Europene, în principal deoarece considerăm intolerabil faptul că toți cetățenii europeni au fost induși în eroare în cadrul unui referendum public de promisiuni și declarații care nu reflectau în niciun fel realitatea.”

                     (3)

                     Tratatul privind Uniunea Europeană (TUE) consolidează cetățenia Uniunii și îmbunătățește în continuare funcționarea democratică a Uniunii prevăzând, printre altele, că fiecare cetățean trebuie să aibă dreptul de a participa la viața democratică a Uniunii prin intermediul unei inițiative cetățenești europene.

                     (4)

                     În acest scop, procedurile și condițiile necesare pentru o inițiativă cetățenească ar trebui să fie clare, simple, ușor de aplicat și proporționale cu natura inițiativei cetățenești, astfel încât să încurajeze participarea cetățenilor și să aducă Uniunea mai aproape de cetățeni.

                     (5)

                     Dreptul oricărui stat membru de a se retrage din Uniunea Europeană este consacrat la articolul 50 alineatul (1) din TUE, conform căruia orice stat membru poate decide să se retragă din Uniune în conformitate cu propriile norme constituționale.

                     (6)

                     Deși Comisia Europeană regretă decizia Regatului Unit de a se retrage din Uniunea Europeană, după cum au declarat, împreună, la 24 iunie 2016 (2), Jean-Claude Juncker, președintele Comisiei Europene, Martin Schulz, președintele Parlamentului European, Donald Tusk, președintele Consiliului European și Mark Rutte, deținătorul președinției Consiliului Uniunii Europene, nu există în tratate niciun temei juridic care să permită adoptarea unui act juridic referitor la procesul de luare a deciziilor dintr-un stat membru având legătură cu notificarea de către statul membru respectiv a intenției sale de a se retrage din Uniune în temeiul articolului 50 din TUE.

                     (7)

                     Din aceste motive, propunerea de inițiativă cetățenească intitulată „Referendum la nivelul întregii UE pentru a stabili dacă cetățenii europeni vor ca Regatul Unit să rămână sau nu în Uniune!” se află în mod vădit în afara sferei de competență a Comisiei în ceea ce privește prezentarea unei propuneri de act juridic al Uniunii în scopul punerii în aplicare a tratatelor, astfel cum se prevede la articolul 4 alineatul (2) litera (b), coroborat cu articolul 2 punctul 1 din regulamentul menționat mai sus,

               ADOPTĂ PREZENTA DECIZIE:

            Articolul 1
            Prin prezenta, se refuză înregistrarea propunerii de inițiativă cetățenească intitulate „Referendum la nivelul întregii UE pentru a stabili dacă cetățenii europeni vor ca Regatul Unit să rămână sau nu în Uniune!”

            Articolul 2
            Prezenta decizie se adresează organizatorilor (membrilor comitetului cetățenilor) propunerii de inițiativă a cetățenilor intitulate „Referendum la nivelul întregii UE pentru a stabili dacă cetățenii europeni vor ca Regatul Unit să rămână sau nu în Uniune!”, reprezentați de Erich Hutter și Tanja Glušič, în calitate de persoane de contact.

            Adoptată la Bruxelles, 28 noiembrie 2018.

                  Pentru Comisie

               Frans TIMMERMANS

                  Vicepreședinte

            (1)  JO L 65, 11.3.2011, p. 1.

            (2)  http://europa.eu/rapid/press-release_STATEMENT-16-2329_ro.htm


Decizia Comisiei din 29/11/2018 de declarare a unei concentrări compatibilă cu piaţa comună (Cazul COMP/M.9087 - Mondi Štětí a.s / Holzindustrie Maresch GmbH / ECO-INVESTMENT a.s.) în temeiul Regulamentului (CE) nr. 139/2004 al Consiliului (Numai textul în limba germană este autentic.)


title: Decizie

text:
                  9.1.2019

                  RO

                  Jurnalul Oficial al Uniunii Europene

                  C 8/1

         DECIZIE
         (2019/C 8/01)
         SECRETARUL GENERAL AL PARLAMENTULUI EUROPEAN,

                     —

                     AVÂND ÎN VEDERE Regulamentul (CEE, Euratom, CECO) nr. 259/68 al Consiliului (1), modificat în special prin Regulamentul (UE, Euratom) nr. 1023/2013 al Parlamentului European și al Consiliului din 22 octombrie 2013 de modificare a Statutului funcționarilor Uniunii Europene și a Regimului aplicabil celorlalți agenți ai Uniunii Europene (2), în special articolul 30 din Statut;

                     —

                     AVÂND ÎN VEDERE Decizia Biroului Parlamentului European din 13 ianuarie 2014 privind delegarea competențelor autorității împuternicite să facă numiri (AIPN) și ale autorității împuternicite să încheie contracte de muncă (AIICM);

                     —

                     AVÂND ÎN VEDERE expirarea la 31 decembrie 2018 a următoarelor liste de rezervă ale Parlamentului European:
                     AD/1/13, AST/4/11, AST/1/13, PE/168/S, PE/171/S, PE/185/S, PE/186/S;

                     —

                     AVÂND ÎN VEDERE avizul Comisiei paritare, emis în cadrul reuniunii sale din 24 octombrie 2018,

               DECIDE:

            Articol unic
            Durata de valabilitate a listelor de rezervă:
            AD/1/13, AST/4/11, AST/1/13, PE/168/S, PE/171/S, PE/185/S, PE/186/S
            se prelungește până la 31 decembrie 2019.

            Luxemburg, 30 noiembrie 2018.

               Klaus WELLE

                  Secretar general

            (1)  JO L 56, 4.3.1968, p. 1.

            (2)  JO L 287, 29.10.2013, p. 15.


title: Decizia (UE) 2019/52 a Consiliului din 20 decembrie 2018 de autorizare a deschiderii negocierilor pentru încheierea unui acord de modificare a contingentului tarifar existent pentru carnea de pasăre și pentru preparatele din carne de pasăre și de modificare a actualului regim tarifar pentru alte bucăți de carne de pasăre, prevăzute în anexa I-A la capitolul 1 din Acordul de asociere între Uniunea Europeană și statele membre ale acesteia, pe de o parte, și Ucraina, pe de altă parte

text:
                  14.1.2019

                  RO

                  Jurnalul Oficial al Uniunii Europene

                  L 10/62

         DECIZIA (UE) 2019/52 A CONSILIULUI
         din 20 decembrie 2018
         de autorizare a deschiderii negocierilor pentru încheierea unui acord de modificare a contingentului tarifar existent pentru carnea de pasăre și pentru preparatele din carne de pasăre și de modificare a actualului regim tarifar pentru alte bucăți de carne de pasăre, prevăzute în anexa I-A la capitolul 1 din Acordul de asociere între Uniunea Europeană și statele membre ale acesteia, pe de o parte, și Ucraina, pe de altă parte
         CONSILIUL UNIUNII EUROPENE,
         având în vedere Tratatul privind funcționarea Uniunii Europene, în special articolul 207 alineatul (4) primul paragraf, coroborat cu articolul 218 alineatele (3) și (4),
         având în vedere recomandarea Comisiei Europene,
         întrucât:

                     (1)

                     Acordul de asociere între Uniunea Europeană și Comunitatea Europeană a Energiei Atomice și statele membre ale acestora, pe de o parte, și Ucraina, pe de altă parte (1) (denumit în continuare „acordul de asociere”) a fost semnat la Bruxelles la 21 martie și, respectiv, la 27 iunie 2014. Acordul de asociere s-a aplicat cu titlu provizoriu de la 1 ianuarie 2016 și a intrat în vigoare la 1 septembrie 2017.

                     (2)

                     Începând de la jumătatea anului 2016, Uniunea a început să importe din Ucraina un nou tip de bucată de carne de pasăre în temeiul codurilor tarifare NC 0207 13 70 („alte bucăți, proaspete sau refrigerate”) și NC 0207 14 70 („alte bucăți congelate”). Importurile respective au crescut puternic, ajungând la 25 000 de tone în primele șase luni ale anului 2018. În temeiul acordului de asociere, importurile respective pot intra pe piața Uniunii cu taxe vamale zero și fără nicio restricție cantitativă.

                     (3)

                     Noul tip de bucată de carne de pasăre, care constă dintr-o bucată tradițională de piept de pui cu os, poate fi comercializat în Uniune ca piept de pasăre, în urma unui proces minim de transformare în Uniune. Prin urmare, importurile nelimitate de acest tip de bucăți riscă să submineze condițiile în care pot fi importate în Uniune, în temeiul acordului de asociere, bucățile tradiționale de piept de pasăre, în special restricțiile cantitative sub forma unui contingent tarifar.

                     (4)

                     Prin urmare, ar trebui deschise negocieri în vederea încheierii unui acord de modificare a acordului de asociere în ceea ce privește volumul contingentului tarifar pentru carnea de pasăre și preparatele din carne de pasăre și reintroducerea taxei corespunzătoare clauzei „națiunii celei mai favorizate” pentru importurile din Ucraina care depășesc contingentul tarifar respectiv,

               ADOPTĂ PREZENTA DECIZIE:

            Articolul 1
            Comisia este autorizată să negocieze, în numele Uniunii, o modificare a tarifului vamal al Uniunii pentru cele două linii tarifare NC 0207 13 70 („alte bucăți proaspete sau refrigerate”) și NC 0207 14 70 („alte bucăți congelate”) din anexa I-A la capitolul 1 și a contingentului tarifar pentru carnea de pasăre și preparatele din carne de pasăre prevăzut în apendicele la anexa I-A la acordul de asociere.

            Articolul 2
            Negocierile se desfășoară pe baza directivelor de negociere ale Consiliului prevăzute în addendumul la prezenta decizie.

            Articolul 3
            Negocierile se desfășoară cu consultarea Comitetului pentru politică comercială, astfel cum se prevede la articolul 207 alineatul (3) al treilea paragraf din Tratatul privind funcționarea Uniunii Europene.

            Articolul 4
            Prezenta decizie este adresată Comisiei.

            Adoptată la Bruxelles, 20 decembrie 2018.

                  Pentru Consiliu

                  Președintele

               E. KÖSTINGER

            (1)  JO L 161, 29.5.2014, p. 3.


Decizia Comisiei din 20/12/2018 de declarare a unei concentrări compatibilă cu piaţa comună (Cazul COMP/M.9127 - Carlyle Partners VII Cayman, L.P. / Sedgwick, Inc.) în temeiul Regulamentului (CE) nr. 139/2004 al Consiliului (Numai textul în limba engleză este autentic.)


Decizia Comisiei din 17/12/2018 de declarare a unei concentrări compatibilă cu piaţa comună (Cazul COMP/M.9152 - BCEC Management X Limited / Adria Luxco S.a r.l.) în temeiul Regulamentului (CE) nr. 139/2004 al Consiliului (Numai textul în limba engleză este autentic.)


Decizia Comisiei din 25/01/2019 de declarare a unei concentrări compatibilă cu piaţa comună (Cazul COMP/M.9174 - AUNDE Group SE / Brose Fahrzeugteile GmbH & Co. KG, Coburg) în temeiul Regulamentului (CE) nr. 139/2004 al Consiliului (Numai textul în limba germană este autentic.)


title: Decizia (UE) 2017/2209 a Consiliului din 25 septembrie 2017 privind semnarea, în numele Uniunii, și aplicarea provizorie a Acordului de cooperare științifică și tehnologică dintre Uniunea Europeană și Republica Algeriană Democratică și Populară de stabilire a clauzelor și condițiilor privind participarea Republicii Algeriene Democratice și Populare la Parteneriatul în domeniul cercetării și inovării în zona mediteraneeană (PRIMA)

text:
               1.12.2017

               RO

               Jurnalul Oficial al Uniunii Europene

               L 316/1

         DECIZIA (UE) 2017/2209 A CONSILIULUI
   din 25 septembrie 2017
   privind semnarea, în numele Uniunii, și aplicarea provizorie a Acordului de cooperare științifică și tehnologică dintre Uniunea Europeană și Republica Algeriană Democratică și Populară de stabilire a clauzelor și condițiilor privind participarea Republicii Algeriene Democratice și Populare la Parteneriatul în domeniul cercetării și inovării în zona mediteraneeană (PRIMA)
   CONSILIUL UNIUNII EUROPENE,
   având în vedere Tratatul privind funcționarea Uniunii Europene, în special articolul 186 coroborat cu articolul 218 alineatul (5),
   având în vedere propunerea Comisiei Europene,
   întrucât:

               (1)

               Decizia (UE) 2017/1324 a Parlamentului European și a Consiliului (1) prevede participarea Uniunii la Parteneriatul în domeniul cercetării și inovării în zona mediteraneeană (PRIMA) derulat în comun de mai multe state membre.

               (2)

               PRIMA vizează punerea în aplicare a unui program comun pentru dezvoltarea capacităților de cercetare și inovare și dezvoltarea de cunoștințe și găsirea de soluții inovatoare comune pentru sistemele agroalimentare, pentru a le face durabile, și pentru alimentarea integrată cu apă și gospodărirea integrată a apelor în regiunea mediteraneeană, pentru a face sistemele, alimentarea și gospodărirea respective mai rezistente la schimbările climatice, mai eficiente, mai rentabile și mai sustenabile din punct de vedere social și al mediului, contribuind totodată la soluționarea în amonte a problemelor legate de deficitul de apă, de securitatea alimentară, de alimentație, de sănătate, de starea de bine și de migrație.

               (3)

               PRIMA va fi derulat în comun de mai multe state membre și țări terțe (denumite în continuare „statele participante”) cu un nivel ridicat de angajament față de integrarea științifică, administrativă și financiară și cu aplicarea acelorași clauze și condiții.

               (4)

               Republica Algeriană Democratică și Populară (denumită în continuare „Algeria”) și-a exprimat dorința de a se alătura PRIMA în calitate de stat participant și pe picior de egalitate cu statele membre și cu țările terțe asociate la Orizont 2020 – Programul-cadru pentru cercetare și inovare (2014-2020) care participă la PRIMA.

               (5)

               În conformitate cu articolul 1 alineatul (2) din Decizia (UE) 2017/1324, Algeria urmează să devină un stat participant la PRIMA sub rezerva încheierii unui acord internațional de cooperare științifică și tehnologică cu Uniunea, care să stabilească clauzele și condițiile privind participarea Algeriei la PRIMA.

               (6)

               La 30 mai 2017, Consiliul a autorizat Comisia să deschidă negocieri, în numele Uniunii, cu Algeria în ceea ce privește un acord de cooperare științifică și tehnologică dintre Uniunea Europeană și Republica Algeriană Democratică și Populară de stabilire a clauzelor și condițiilor privind participarea Republicii Algeriene Democratice și Populare la Parteneriatul în domeniul cercetării și inovării în zona mediteraneeană (PRIMA) (denumit în continuare „acordul”), sub rezerva adoptării Deciziei (UE) 2017/1324. Negocierile s-au încheiat cu succes prin parafarea acordului.

               (7)

               Acordul ar trebui să fie semnat.

               (8)

               Pentru a permite participarea Algeriei la PRIMA încă de la început, acordul ar trebui să se aplice cu titlu provizoriu, până la încheierea procedurilor necesare pentru intrarea sa în vigoare,

         ADOPTĂ PREZENTA DECIZIE:
   Articolul 1
   Se autorizează semnarea, în numele Uniunii, a Acordului de cooperare științifică și tehnologică dintre Uniunea Europeană și Republica Algeriană Democratică și Populară de stabilire a clauzelor și condițiilor privind participarea Republicii Algeriene Democratice și Populare la Parteneriatul în domeniul cercetării și inovării în zona mediteraneeană (PRIMA), sub rezerva încheierii acordului menționat.
   Textul acordului este atașat la prezenta decizie.
   Articolul 2
   Președintele Consiliului este autorizat să desemneze persoana împuternicită (persoanele împuternicite) să semneze acordul în numele Uniunii.
   Articolul 3
   Acordul se aplică cu titlu provizoriu, cu începere de la data semnării acestuia și până la încheierea procedurilor necesare pentru intrarea sa în vigoare.
   Articolul 4
   Prezenta decizie intră în vigoare la data adoptării.

      Adoptată la Bruxelles, 25 septembrie 2017.

            Pentru Consiliu

            Președintele

         M. MAASIKAS

      (1)  Decizia (UE) 2017/1324 a Parlamentului European și a Consiliului din 4 iulie 2017 privind participarea Uniunii la Parteneriatul în domeniul cercetării și inovării în zona mediteraneeană (PRIMA) derulat în comun de mai multe state membre (JO L 185, 18.7.2017, p. 1).